Alma-tutkimuksessa alle viidesosa vastaajista katsoo, että sote-uudistus pitäisi hyväksyä. Epävarmojen osuus on huomattavan suuri.

JUKKA-PETTERI ERONEN

Jos suomalaiset saisivat päättää, hallituksen ajama sosiaali- ja terveyspalveluiden uudistus kuopattaisiin. Alma-tutkimuksessa 48 prosenttia eli lähes puolet kyselyyn vastanneista katsoo, että eduskunnan ei pitäisi hyväksyä hallituksen esitystä sote-uudistuksesta.

Selkeästi uudistuksen kannalla on vain 18 prosenttia vastaajista eli vähemmän kuin joka viides täysi-ikäinen suomalainen.

Epävarmuus suurta

Epävarmojen osuus on huomattavan suuri. Peräti 34 prosenttia eli runsas kolmasosa vastaajista ei osaa sanoa, pitäisikö sote-uudistus toteuttaa vai ei. Uudistuksen sisältö ja vaikutukset ovat jääneet ilmeisen epäselviksi.

Miehistä uudistuksen kannalla on 19 prosenttia ja naisista 16 prosenttia. Naisista suurempi osa on kannastaan epävarmoja kuin miehistä.

Vankimman tuen sote-uudistukselle antavat odotetusti hallituspuolueiden kannattajat. Keskustan äänestäjistä peräti 46 prosenttia ja kokoomuksen kannattajista 28 prosenttia katsoo, että eduskunnan pitäisi hyväksyä hallituksen esitys.

Kielteisimmin suhtautuvat vasemmistoliiton, sosiaalidemokraattien, perussuomalaisten ja vihreiden kannattajat.

JUKKA-PETTERI ERONEN

Helsinki vastustaa

Vaalipiireittäin tarkasteltuna vastustus on suurinta Helsingissä, jossa peräti 58 prosenttia sanoisi sotelle ei. Tämä ei ole yllätys, sillä Helsingissä vastarinta on ollut äänekästä pormestari Jan Vapaavuoren (kok.) johdolla.

Osa sotea kohtaan koetusta epäluulosta saattaa kohdistua maakuntauudistukseen, vaikka kysymys koski vain sote-uudistusta. Helsinki oli esittänyt maan hallitukselle vielä tämän vuoden alussa, että yhden maakunnan sijaan Uudellemaalle perustettaisiin pääkaupunkiseudun maakunta ja Uudenmaan maakunta.

Myönteisimmin soteen suhtaudutaan Savo-Karjalan vaalipiirissä. Tähän vaikuttavat todennäköisesti hyvät kokemukset Etelä-Karjalan Eksotesta ja Pohjois-Karjalan Siun sotesta. Karjalassa palveluiden yhdentyminen on jo pitkällä, ja se on todettu toimivaksi.

Palveluille kiitosta

Nykyisiin julkisiin terveydenhoitopalveluihin ollaan varsin tyytyväisiä. Erittäin tyytyväisiä on 24 prosenttia ja tyytyväisiä 49 prosenttia, yhteensä 73 prosenttia.

Noin joka kymmenes kertoo, ettei ole käyttänyt julkisia palveluja viimeksi kuluneen vuoden aikana. Terveyspalveluja käyttäneiden vastaukset ovat vielä myönteisempiä. Kun hoitoon päästään, siihen ollaan tyytyväisiä.

Hieman yllättävää on, että nykyisiä palveluita eniten moittivat vastustavat myös sote-uudistusta jyrkästi. Erittäin tyytymättömistä vain 5 prosenttia katsoo, että sote-uudistus pitäisi toteuttaa. Nykyisiin palveluihin erittäin tyytyväisistä taas joka neljäs on sote-uudistuksen kannalla.